Val de Robres

**Val de Robres** (*Valderrobres* en castellano, *Vall-de-roures* en catalán) ye una villa y municipio de la provincia de Teruel, capital administrativa de la comarca de lo Matarranya.

## Cheografía
Lo suyo termin municipal ye en la suya part mes gran en materials terciarios de lo semontano de los Puertos de Beceit, con una chicota prolongación enta lo sud en los Puertos de Beceit dita *Lo Port* que cuan yera habitada teneba mes relación con Beceit, Penyarroya de Tastavins y Fridas que con Val de Robres.

Lo nuclio tien dos barrios principals:

* La parte viella (*la vila*) se troba situada a lo norte d'una curva de lo río Matarranya, a l'este d'un pueyo (*Lo Puig*) que perteneixe a lo semontano norte de los Puertos de Beceit.
* La parte nueva (*l'arrabal*) se troba situada a lo sud d'ixa curva de lo río Matarranya, extendendo-se por la parte interna d'ixa curva y ocupando la suya ribera y faixas fluvials mes alteras, plegando ta lo tozal *Antarotxa*.

Lo modelau de lo semontán en lo termin de Val de Robres, Foz Espalda, La Portellada y La Fraixneda tien muitas muelas y plataformas estructurals y son despartidas por las riberas de los rios Matarranya, Tastavins, Pena, y los suyos afluents menors. Estas muelas se dicen astí *moles*, y son d'archilas y sallagons que aproveitan la protección d'estratos de conglomerau y piedra panal que bi ha en lo cabalto. Manimenos los pueyos testimonio con cabaltos protectors redueitos dica cuasi lo punto de desapareixer abundan mes que las muelas.

Bi ha muitos pinars de Pin borde en la parte de lo suyo termin que correspone a lo semontano, y de Pin nasarro y Pin royo en la parte de lo suyo termin que corresponde a los Puertos de Beceit (*Lo Port*), y la sierra de l'Arca (a on ye *[[La Caixa]]*, curiosa penya que se diz asinas por la suya forma). En ixos pinars bi ha presencia de carrascas y caixicos. Los caixicos *[[Quercus faginea]]* que dan nombre a lo lugar se troban sobre tot en los pacos de los pueyos testimonio con suelos desarrollaus sobre archilas como en una costera de *Sant Cristòbol* por a on pasa la carretera d'Alcanyiz, en los fondons de las valletas u en bella espuenda u ripa entre faixas fluvials. En muit pocos puestos fan selvetas u corros a on dominen. Lo mesmo esdevién con las carrascas, pero bi ha carrascals arbustivos en las cuestas d*'El Port* y fendo lo matical de las pinars de pin borde de lo semontán.

### Mugas
Lo suyo termin muga con Foz Espalda, con una cantonera de lo termin de Ráfals y con La Portellada a l'este (La muga común de los cuatre termins ye en lo *Mas de Gil*), con La Fraixneda a lo nord-ueste, con Torrelconte a lo norte, con Cretas a lo norte y nord-este y este, con Beceit a lo sud y sud-este, con la Sénia a lo sud, con La Pobla de Benifazán a lo sud, y con Penyarroya de Tastavins a lo sud-ueste.

## Historia
Yera la capital de la *[[Tenencia de la Penya de Aznar Laganya]]*, y dependeba de lo bispe de Zaragoza. Lo castiello de Val de Robres que se vei ye un palacio residencial de los bispes, pero se crei que anteriorment i habió un castiello u torraza con función defensiva. Bi ha una hipotesi toponimica que diz que l'antigo lugar *Vall de Roures la vella* yera en lo poblau iberorromano y alto medieval de la *[[Torre Gachero]]*, y que cambió ta l'actual emplazamiento en la Edat Meya.

Estió reconquerida a los musulmans per as tropas d'o reino d'Aragón comandadas per Alifonso lo Casto en 1169.

Lo 24 de chulio de 1175 lo rei Alifonso lo Casto deixó Val de Robres y a Tenienza en mans de lo bispe de Zaragoza Pere de Torroja y de lo suyo capítol metropolitano con la misión de repoblar-los y defender-los. Lo bispato no teneba recursos pa chestionar este territorio, entre meyo de los Calatravos d'Alcanyiz y Mont Royo y los Templers d'Horta de Sant Joan, asinas lo 29 de chulio lo territorio lo subinfeudó a Fortún Robert, canonche de la seu zaragozana. Lo destín de la tenencia yera ligau a los sucesors de Fortún Robert, estos emparentoron con los Oteyza, y lo territorio pasó a esta familia. Los Oteyza deixoron d'existir en 1305. Lo rei quereba quedar-se con a Tenienza, pero lo bispe de Zaragoza la reclamó como suya seguntes la decisión de 1175. Lo 26 de chunio de 1307 Val de Robres quedó adscrito a lo bispato de Zaragoza, dimpués de 1317 arcebispato.

En 1429 lo rei Alifonso V lo Magnamino celebró Corz d'Aragón en lo Castiello de Val de Robres. La manca de puesto pa que los parlamentarios dormisen motivó que atras corz chenerals se fesen en lugars u ciudaz mes grans.

En 1942 se construyió lo ferrocarril de la Val de Zafán, pero la gara la posoron a mes de 8&nbsp;km de la villa, a canto de la muga con lo termin municipal con Cretas y muito mes a man d'esta localidat vecina. D'esta traza Val de Robres no se benefició plenament de las modernidaz que podeban trayer los ferrocarrils.

## Toponimia
Como ya se sabe, a lo principio en los textos medievals no se diferenciaba entre *u* y *v*. En cualques transcripcions que s'han feito de lo nombre pueden estar entibocadas en la interpretación fonetica. En lo Fogache de 1495 s'escribe *Val de Roures*. Lo nombre oficial castellano ye preso de l'exonimo aragonés *Valderrovres*, *Val de Rovres* u *Valderrobres*, que puet veyer-se en diferents textos escritos en Aragón en romanz no catalán, por eixemplo en un texto de 1308, cuan Lop Guillén d'Oteiza y Martín Perez d'Oteiza fan un pacto d'heredamiento mutuo:

Lo exonimo en aragonés y castellano coincide con ciertos microtoponimos que se troban encara en lugars como Tagüenca y Molins.

En los sieglos XIX y XX la forma oficial ha substituyiu de tot a la forma orichinal catalana, que cuasi dengún no emplega. Esporadicament y en pocas ocasions los viellos charrando a escape n'emplegan una variant: *Vall-de-Rores*.

## Demografía

ImageSize  = width:650 height:300
PlotArea   = width:450 height:230 left:180 bottom:35
AlignBars  = late

DateFormat = yyyy
Period     = from:0 till:2600
TimeAxis   = orientation:vertical
ScaleMajor = unit:year increment:500 start:0

BarData=
  bar:1998 text:"1998" 
  bar:2000 text:"2000"
  bar:2002 text:"2002"
  bar:2004 text:"2004"
  bar:2006 text:"2006"
  bar:2008 text:"2008"
  bar:2010 text:"2010"
  bar:2012 text:"2012"
  bar:2014 text:"2014"
  bar:2016 text:"2016"
  bar:2018 text:"2018"
  bar:2020 text:"2020"

PlotData=
  width:15
  color:brightblue
  bar:1998 from:0 till:1914
  bar:2000 from:0 till:1845
  bar:2002 from:0 till:1945
  bar:2004 from:0 till:2048
  bar:2006 from:0 till:2142
  bar:2008 from:0 till:2242
  bar:2010 from:0 till:2290
  bar:2012 from:0 till:2335
  bar:2014 from:0 till:2337
  bar:2016 from:0 till:2311
  bar:2018 from:0 till:2388
  bar:2020 from:0 till:2435
 


## Administración
### Reparto de concellers




### Alcaldes

## Molimentos
* Castiello-palacio gotico.
* Ilesia de Santa María la Mayor de Val de Robres, copia de la Seu de Tarragona.
* Casa de la Villa de Val de Robres.

## Personalidaz naixidas de Val de Robres
*Categoría principal:*  Naixius de Val de Robres.
* Elvira de Hidalgo, soprano y mayestra de canto, tenió d'alumna a María Callas.
* Lluís Rajadell Andrés, escritor en luenga catalana y periodista de lo *[[Heraldo d'Aragón]]*.
* Manuel Siurana Roglan, profesor y especialista en arte gotico de lo Baixo Aragón.
* Salvador Benítez Griñó, participant d'eventos festivos diversos y supervivient de lo Campo de Concentración de Mauthausen.

## Fiestas
*17 de chinero, Sant Antón Abat.
*Fiestas patronals la semana de lo 16 d'agosto dedicadas a L'Asumpción de la Virchen y a Sant Roque.

## Referencias

## Bibliografía
* Enrique Puch i Carles Sancho: *Toponímia i antroponímia de Vall-de-Roures*. Associació cultural del Matarranya. Col·lecció "Lo Trill".
* Carmelo López Esteruelas y Manuel Siurana Roglán: *Valderrobres paso a paso*. Ayuntamiento de Valderrobres.
* Manuel Siurana Roglán. *Guía interpretativa de la iglesia y del castillo de Valderrobres*.

## Vinclos externos

*  Ficha de la población.